**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky a podľa článku 31 Legislatívnych pravidiel vlády Slovenskej republiky Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky Návrh poslancov Národnej rady Slovenskej republiky Tibora BERNAŤÁKA, Evy SMOLÍKOVEJ a Stanislava KMECA na vydanie zákona, ktorým sa mení a dopĺňa zákon č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení zákona č. 310/2016 Z. z. a ktorým sa dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 875) (ďalej len „poslanecký návrh“).

Ministerstvo spravodlivosti Slovenskej republiky k poslaneckému návrhu uvádza:

**Všeobecne**

Účelom predloženia poslaneckého návrhu je podľa dôvodovej správy

- zákonne vymedziť minimálny povinný obsah každej vypracovávanej doložky vybraných vplyvov predkladaných návrhov právnych predpisov do pripomienkového konania určením vybraných vplyvov, ktorých predpoklady sa posudzujú;

- zaviesť medzi vybrané vplyvy aj vplyvy na manželstvo, rodičovstvo a rodinu, ktoré doteraz vo vypracovaných doložkách vybraných vplyvov absentovali a prispieť tak k integrácii rodinných aspektov do prípravy a schvaľovania právnych predpisov so zreteľom na podporu trvalo udržateľného demografického rozvoja spoločnosti;

- vymedziť minimálny obsah analýzy vplyvov na manželstvo, rodičovstvo a rodinu určením konkrétnych priamych a nepriamych vplyvov, ktoré sú v nej analyzované;

- zaviesť posúdenie vplyvu na manželstvo, rodičovstvo a rodinu ako povinnú obsahovú súčasť dôvodovej správy každého právneho predpisu predkladaného do Národnej rady Slovenskej republiky, t. j. aj pre návrhy zákonov predkladané výbormi a poslancami Národnej rady Slovenskej republiky.

**Stanovisko**

Ministerstvo spravodlivosti Slovenskej republiky zaujíma k poslaneckému návrhu nasledovné stanovisko:

Predložený poslanecký návrh navrhovaným doplnením § 7 o nový odsek 3 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení zákona č. 310/2016 Z. z. (ďalej len „zákon č. 400/2015 Z. z.“) preberá doložku vybraných vplyvov, ktorú v súčasnosti už upravuje Jednotná metodika na posudzovanie vybraných vplyvov schválená uznesením vlády Slovenskej republiky č. 24 zo 14. januára 2015 v znení uznesenia vlády Slovenskej republiky č. 513 zo 16. septembra 2015 a uznesenia vlády SR č. 76 z 24. februára 2016 (ďalej len „jednotná metodika“) a rozširuje ju o posudzovanie nových vplyvov na manželstvo rodičovstvo a rodinu, pričom selektívne v odseku 4 konkretizuje práve novo zavádzané vplyvy. Takéto riešenie považujeme za nesystémové, nakoľko selektívne preberá len časť predmetnej jednotnej metodiky a následne dopĺňa v navrhovanom § 7 odsek 4 minimálne povinné obsahové náležitosti analýzy vplyvov na manželstvo, rodičovstvo a rodinu. Tu však poukazujeme na neúplnosť navrhovanej právnej úpravy, nakoľko takto komplexne nerieši aj ďalšie posudzované vplyvy (vplyvy na rozpočet verejnej správy, podnikateľské prostredie atď.), a preto tento koncept považujeme za nevhodný. **Vzhľadom na uvedené žiadame z návrhu doplnený odsek 4 vypustiť bez náhrady.**

Ďalej dávame do pozornosti fakt, že podľa § 1 ods. 2 zákona č. 400/2015 Z. z. sa ustanovenia § 2 až 10 tohto zákona nevzťahujú na návrh ústavy, ústavného zákona a zákona, ktorý podáva výbor Národnej rady Slovenskej republiky alebo poslanec Národnej rady Slovenskej republiky. Vo vzťahu k navrhovanému doplneniu právnej úpravy o analýzu vplyvov na manželstvo, rodičovstvo a rodinu, preto žiadame vypustenie odseku 2 v § 1, čím by sa umožnila plná aplikácia základných princípov a pravidiel tvorby právnych predpisov podľa zákona 400/2015 Z. z aj na poslanecké návrhy zákonov. V tejto súvislosti tiež treba poukázať na nedostatočnú právnu úpravu posudzovania vplyvov poslaneckých návrhov zákonov v rámci zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, pretože táto právna úprava negarantuje reálne posúdenie vplyvov poslaneckých návrhov zákonov. Zastávame názor, že pri riešení nastolenej problematiky je potrebné zamerať pozornosť aj na súlad s jednotnou metodikou. Pri poslaneckých návrhoch zákonov nie je upravené zabezpečenie realizácie napríklad bodu 5 (Konzultácie s podnikateľskými subjektmi), alebo bodu 7 (Predbežné pripomienkové konanie) jednotnej metodiky. Máme za to, že aj poslanecké návrhy zákonov musia byť predmetom posudzovania ich vplyvov na to určeným orgánom. V opačnom prípade sa predkladaná právna úprava bude míňať svojmu účinku. V súčasnosti nie sú poslanecké návrhy zákonov podrobené reálnemu posudzovaniu ich vplyvov s výnimkou vplyvu na rozpočet verejnej správy.

Podľa jednotnej metodiky (bod 7.1.), predbežné pripomienkové konanie sa vykonáva pred medzirezortným pripomienkovým konaním v prípade materiálov legislatívneho charakteru aj nelegislatívneho charakteru, v ktorých predkladateľ identifikoval niektorý z vybraných vplyvov (vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti a vplyvy na služby verejnej správy pre občana). Podľa jednotnej metodiky sa pripomienkové konanie môže začať až po ukončení predbežného pripomienkového konania. Vzhľadom na fakt, že pri poslaneckých návrhoch zákonov predkladateľ tento postup nedodržiava a predkladá materiál na pripomienkové konanie pred ukončením predbežného pripomienkového konania, ďalšiu zmenu, ktorú považujeme za potrebné vykonať, v súvislosti s návrhmi zákonov vypracovávanými poslancami, je riešenie situácie ich predkladaním na posúdenie kvality posudzovania vplyvov a obsah vypracovania doložky a analýz vplyvov Stálej pracovnej komisii Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky v rámci predbežného pripomienkového konania a záverečného posúdenia pred preložením na rokovanie vlády Slovenskej republiky, ako aj konzultácie s dotknutými podnikateľskými subjektmi alebo ich zastupiteľskými organizáciami.

Ministerstvo spravodlivosti Slovenskej republiky v nadväznosti na uvedené skutočnosti požaduje riešiť dotknutú problematiku zmenou Legislatívnych pravidiel tvorby zákonov č. 19/1997 Z. z., ktoré určujú spôsob tvorby ústavných zákonov a zákonov, podrobnosti o postupe pri ich príprave, predkladaní a prerokúvaní a o ich forme až po ich vyhlásenie pre navrhovateľov, ktorými sú poslanci Národnej rady Slovenskej republiky alebo výbory Národnej rady Slovenskej republiky, s výnimkou postupu pri príprave a prerokúvaní návrhov zákonov podávaných vládou Slovenskej republiky do ich podania Národnej rade Slovenskej republiky. Súčasne je namieste vykonať aj zmenu jednotnej metodiky.

Cieľovým stavom podľa ministerstva musí byť stav, kedy aj poslanecké návrhy budú podrobené posudzovaniu vplyvov v súlade s jednotnou metodikou a následne podrobené pripomienkovému konaniu ako všetky iné návrhy všeobecne záväzných právnych predpisov. Len takto koncipovaná systémová zmena pravidiel legislatívneho procesu môže byť garanciou participatívnej tvorby právnych predpisov v transparentným a predvídateľným spôsobom.

Vzhľadom na vyššie uvedené preto navrhujeme do čl. I návrhu zákona vložiť nový bod 1 v znení:

**„1. V § 1 sa vypúšťa odsek 2. Súčasne sa zrušuje označenie odseku 1“. Ostávajúce body sa pritom primerane prečíslujú.**

V rámci medzirezortného pripomienkového konania vzniesli povinne pripomienkujúce subjektu okrem nami vyššie uvedených pripomienok ďalšie špecifické pripomienky, niektoré zásadného charakteru.

Ministerstvo hospodárstva Slovenskej republiky nesúhlasí s navrhovanou novelou zákona z dôvodov procesnej nejasnosti navrhovaného zámeru, ako aj kvôli dlhodobému zámeru nerozširovať rozsah posudzovaných oblastí pre zachovanie kvality procesu posudzovania vplyvov. Ministerstvo hospodárstva Slovenskej republiky ako koordinátor lepšej regulácie v priebehu roka 2017 pripravilo strategický dokument RIA 2020 – Stratégia lepšej regulácie, ktorý sa bude zameriavať na skvalitnenie posudzovania aktuálnych vybraných vplyvov. Počas konzultácií k materiálu nezaznamenali žiadny návrh na rozšírenie posudzovaných oblastí o vplyvy na manželstvo, rodičovstvo a rodinu. Z celkového počtu materiálov, ktoré sa ročne dostanú do legislatívneho procesu, len minimálne množstvo materiálov bude predpokladať vplyv na manželstvo, rodičovstvo a rodinu (podľa navrhovanej metodiky). Z celkového počtu vyše 300 materiálov, ktoré posúdila Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky v roku 2017, asi len 6 % materiálov by teoreticky mohlo mať spomínané vplyvy na manželstvo, rodičovstvo a rodinu. Z tohto dôvodu sa preto javí ako kontraproduktívne vytvárať nový vplyv, ktorý bude pri veľkej väčšine materiálov nevyplnený. Súčasný počet oblastí posudzovaných vplyvov považujeme za dostatočný. Postupným rozširovaním oblastí vplyvov hrozí, že z doložky a analýz vplyvov sa stanú neprehľadné dokumenty, ktoré budú iba formálne vypĺňané.

Ministerstvo hospodárstva Slovenskej republiky spolu s Ministerstvom práce sociálnych vecí a rodiny Slovenskej republiky ďalej žiada v Čl. III posun termínu účinnosti na dôslednú prípravu aplikácie navrhovanej úpravy, najmä kvôli potrebe tvorby metodického postupu pre novonavrhovaný vybraný vplyv jeho gestorom. **Vzhľadom na to požadujeme v čl. III číslo „2018“ nahradiť slovom „2019“.**

Do poslaneckého návrhu je potrebné zapracovať tiež nasledovné legislatívno-technické pripomienky:

K názvu a úvodnej vete čl. I

V názve a úvodnej vete čl. I odporúčame slová „mení a dopĺňa“ nahradiť slovom „dopĺňa“.

K čl. I bodu 1

Poznámku pod čiarou k odkazu 1a odporúčame upraviť takto: „1a) Čl. 1 až 5 zákona č. 36/2005 Z. z. o rodine a o zmene a doplnení niektorých zákonov v znení neskorších predpisov.“.

**Z á v e r**

Ministerstvo spravodlivosti Slovenskej republiky súhlasí s predloženým návrhom poslancov Národnej rady Slovenskej republiky Tibora BERNAŤÁKA, Evy SMOLÍKOVEJ a Stanislava KMECA na vydanie zákona, ktorým sa mení a dopĺňa zákon č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení zákona č. 310/2016 Z. z. a ktorým sa dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 875) a po zohľadnení uplatnených pripomienok odporúča vláde Slovenskej republiky vysloviť s poslaneckým návrhom súhlas.